Musk praat openlik oor Asperger-sindroomElon Musk. (Foto: Odd Andersen/AFP) Die Tesla-hoof en entrepreneur Elon Musk het in ŉ episode van die Amerikaanse TV-program Saturday Night Live (SNL) onthul dat hy aan Asperger-sindroom ly. Die 49-jarige Musk het aan kykers van die komediesketsprogram gesê hy is “die eerste persoon met Aspergers” om dié program aan te bied. Dit is die eerste keer dat Musk openlik oor dié sindroom praat. Ander bekende gashere van SNL sluit in Adele, Chris Rock, Ringo Starr en Will Ferrell. “Ek het nie altyd baie intonasie of variasie in hoe ek praat nie en ek hoor dit is wonderlik vir goeie komedie,” het hy skertsend sy monoloog geopen. “Ek maak eintlik vanaand geskiedenis as die eerste persoon met Aspergers om SNL aan te bied.” Hy is luid deur die gehoor toegejuig. Sommige mense het egter dié mylpaal op sosiale media in twyfel getrek. Hulle het daarop gewys dat die komediant Dan Akroyd al die program aangebied het en dat hy voorheen openlik oor sy ervaring met Tourette- en Asperger-sindroom gepraat het. Musk, wat meer as 53 miljoen volgelinge op Twitter het, het ook geskerts oor sy gebruik van sosiale media. Hy is voorheen deur kritiek en regsdreigemente in die gesig gestaar weens sy inskrywings op dié platform. “Kyk, ek weet dat ek soms snaakse dinge kwytraak, maar dit is net hoe my brein werk. Aan enigiemand wat in die gesig gevat is, wil ek net sê dat ek voertuie herontwerp het en ek stuur mense Mars toe in ŉ ruimtetuig. Het jy gedink ek gaan net ŉ rustige, normale ou wees?” Sommige mense met Asperger-sindroom kies om die term te gebruik, terwyl ander verkies om na hulself te verwys as outisties of “op die outisme-spektrum”. Mense met Asperger-sindroom kommunikeer soms verbaal- en nie-verbaal moeilik en het soms tyd nodig om inligting te verwerk. Hulle sukkel dalk ook om hulle gevoelens op ŉ konvensionele manier uit te druk, maar kan besonder empaties en emosioneel ingesteld wees. Baie mense met Asperger-sindroom het intense en hoogs gefokusde belangstellings, wat in meeste gevalle tot ŉ loopbaanrigting lei. Bron: BBC